ಮತದಾರರನ್ನ ಸೆಳೆಯಲು ಕಣ್ಣಿಗೆ ಬಟ್ಟೆಕಟ್ಟಿಕೊಂಡು ಸ್ಕೂಟಿ ಚಾಲನೆ

– ಬೆಂಬಲಿಗನ ಪ್ರಚಾರಕ್ಕೆ ಜನರು ಶಾಕ್

ಚೆನ್ನೈ: ಎಐಎಡಿಎಂಕೆ ಅಭ್ಯರ್ಥಿ ಎಸ್.ಪಿ.ವೇಲುಮನಿ ಪರವಾಗಿ ಬೆಂಬಲಿಗನೋರ್ವ ಕಣ್ಣಿಗೆ ಬಟ್ಟೆಕಟ್ಟಿಕೊಂಡು ಸ್ಕೂಟಿ ಚಲಾಯಿಸಿ ಪ್ರಚಾರ ಮಾಡಿದ್ದಾರೆ. ವಿಚಿತ್ರ ಪ್ರಚಾರದ ಫೋಟೋಗಳು ಸೋಶಿಯಲ್ ಮೀಡಿಯಾದಲ್ಲಿ ಹರಿದಾಡುತ್ತಿವೆ.

ಯುಎಂಟಿ ರಾಜಾ ವಿಚಿತ್ರವಾಗಿ ಪ್ರಚಾರ ನಡೆಸಿದ ವೇಲುಮನಿ ಅವರ ಬೆಂಬಲಿಗ. ಕಣ್ಣಿಗೆ ಕಪ್ಪು ಬಣ್ಣದ ಪಟ್ಟಿ ಕಟ್ಟಿಕೊಂಡಿದ್ದರು. ನಂತರ ಮತ್ತೊಂದು ಕಪ್ಪು ಬಟ್ಟೆಯಿಂದ ಇಡೀ ಮುಖವನ್ನ ಮುಚ್ಚಿಕೊಂಡು ಜನಸಂದಣಿ ರಸ್ತೆಯಲ್ಲಿ ದ್ವಿಚಕ್ರ ವಾಹನ ಚಲಾಯಿಸಿದರು. ಈ ವೇಳೆ ರಾಜಾ ಅವರಿಗೆ ಪಕ್ಷದ ಕೆಲ ಮುಖಂಡರು ಸೇರಿದಂತೆ ಕಾರ್ಯಕರ್ತರು ಸಾಥ್ ನೀಡಿದರು. ಈ ರೀತಿ ಸ್ಕೂಟಿ ಚಲಾಯಿಸುವ ಮೂಲಕ ವೇಲುಮನಿ ಅವರ ಕೆಲಸವನ್ನ ಜನರಿಗೆ ತಿಳಿಸಲು ಮುಂದಾಗಿದ್ದರು.

ಸ್ಕೂಟಿ ಚಾಲನೆ ಬಳಿಕ ಮಾಧ್ಯಮಗಳ ಜೊತೆ ಮಾತನಾಡಿದ ರಾಜಾ, ಮೊದಲಿಗೆ ಕಣ್ಣು ಬಿಟ್ಟುಕೊಂಡು ರಸ್ತೆಯಲ್ಲಿ ತಿರುಗಾಡೋದು ಕಷ್ಟವಾಗಿತ್ತು. ಆದ್ರೆ ಇಂದು ಕಣ್ಮುಚ್ಚಿ ಸ್ಕೂಟಿ ಚಲಾಯಿಸಬಹುದಾಗಿದೆ. ವೇಲುಮನಿ ತಮ್ಮ ಅವಧಿಯಲ್ಲಿ ಒಳ್ಳೆಯ ರಸ್ತೆ ಸೇರಿದಂತೆ ಮೂಲಭೂತ ಸೌಲಭ್ಯಗಳನ್ನ ನೀಡಿದ್ದಾರೆ. ಹಾಗಾಗಿ ಕ್ಷೇತ್ರದ ಪ್ರತಿ ಮತದಾರರು ವೇಲುಮನಿ ಅವರಿಗೆ ವೋಟ್ ನೀಡಬೇಕೆಂದು ಮನವಿ ಮಾಡಿಕೊಂಡಿದ್ದಾರೆ.

ತಮಿಳುನಾಡಿನಲ್ಲಿ ಚುನಾವಣೆ ಪ್ರಚಾರ ಅಖಾಡ ರಂಗೇರುತ್ತಿದೆ. ಅಭ್ಯರ್ಥಿಗಳು ಹೊಸ ಹೊಸ ಟೆಕ್ನಿಕ್ ಬಳಸಿ ಮತದಾರರನ್ನು ಸೆಳೆಯುತ್ತಿದ್ದಾರೆ. ಎರಡು ದಿನಗಳ ಹಿಂದೆ ಬಿಜೆಪಿ ನಾಯಕಿ, ನಟಿ ಖುಷ್ಬೂ ಸುಂದರ್ ಹೋಟೆಲ್ ನಲ್ಲಿ ದೋಸೆ ಹಾಕಿದ್ದರು. ಡಿಎಂಕೆ ಅಭ್ಯರ್ಥಿ ಬಟ್ಟೆ ತೊಳೆದಿದ್ದರು. ಮತ್ತೋರ್ವ ಕ್ಯಾಂಡಿಡೇಟ್ ನಡು ರಸ್ತೆಯಲ್ಲಿ ಮಾರ್ಷಲ್ ಆರ್ಟ್ಸ್ ಪ್ರದರ್ಶಿಸಿದ್ದರು.